# อมิตาภ บัจจัน

| อมิตาภ บัจจัน |
| --- |
| อมิตาภในปี ค.ศ. 2018 |
| เกิด | อมิตาภ ศรีวาสตวะ  (1942-10-11) 11 ตุลาคม ค.ศ. 1942 อลาหาบาด, สหมณฑล, บริติชอินเดีย (ปัจจุบันคือ ประยาคราช, อุตตรประเทศ, อินเดีย) |
| ชื่ออื่น | * *หนุ่มเลือดร้อน*
* *ชะเฮนชะห์*
* *บิ๊ก บี*
 |
| ศิษย์เก่า | วิทยาลัยกิโรรีมัล, มหาวิทยาลัยเดลี |
| อาชีพ | * นักแสดง
* ผู้อำนวยการสร้างภาพยนตร์
* พิธีกรรายการโทรทัศน์
 |
| ปีปฏิบัติงาน | ค.ศ.1969 – ปัจจุบัน |
| คู่สมรส | ชยา ภาทุรี (สมรส 1973) |
| บุตร | * เศวตา บัจจัน นันทา
* อภิเษก บัจจัน
 |
| บุพการี | * หริวันศ์ ราย บัจจัน (บิดา)
* เตจี บัจจัน (มารดา)
 |
| ญาติ | * ไอศวรรยา ราย (ลูกสะใภ้)
* นิขิล นันทา (ลูกเขย)
 |
| เกียรติยศ | * ปัทมะ ศรี (ค.ศ. 1984)
* ปัทมะ ภูษัณ (ค.ศ. 2001)
* เลฌียงดอเนอร์ (ค.ศ. 2007)
* ปัทมะ วิภูษัณ (ค.ศ. 2015)
* ดาดาซาเหบ ผาลเก อวอร์ด (ค.ศ. 2018)
 |
|  |
|  |
| สมาชิกโลกสภา |
| **ดำรงตำแหน่ง** 31 ธันวาคม ค.ศ. 1984 – กรกฎาคม ค.ศ. 1987 |
| ก่อนหน้า | ชเนศวร มิศระ |
| ถัดไป | วี. พี. สิงห์ |
| เขตเลือกตั้ง | อลาหาบาด, อุตตรประเทศ |
|  |
| ข้อมูลส่วนบุคคล |
| พรรคการเมือง | คองเกรสแห่งชาติอินเดีย (ค.ศ.1984 – ค.ศ. 1987) |
|  |
|  |
| เว็บไซต์ | บล็อกอย่างเป็นทางการ |
| ลายมือชื่อ |
|  |

**อมิตาภ บัจจัน** (อังกฤษ: *Amitabh Bachchan*; ฮินดี: अमिताभ बच्चन; ออกเสียง: [əmɪˈt̪ɑːbʱ ˈbətːʃən] ; นามสกุลเดิม: **ศรีวาสตวะ**; เกิดวันที่ 11 ตุลาคม ค.ศ. 1942) เป็นนักแสดงชาวอินเดียที่ทำงานในวงการภาพยนตร์ภาษาฮินดี เขาได้รับการยกย่องให้เป็นหนึ่งในนักแสดงที่ยิ่งใหญ่ ประสบความสำเร็จ และประสบความสำเร็จทางการค้ามากที่สุดในประวัติศาสตร์ภาพยนตร์อินเดีย ด้วยประสบการณ์ในวงการภาพยนตร์มากกว่าห้าทศวรรษ เขาแสดงในภาพยนตร์มากกว่า 200 เรื่อง เดิมทีเขาเป็นที่รู้จักในนาม "หนุ่มเลือดร้อน" (The Angry young man) แต่ต่อมาได้รับการขนานนามว่าเป็น "ชะเฮนชะห์แห่งบอลลีวูด", "สะดี เก มะฮานายัก" (ซูเปอร์สตาร์แห่งศตวรรษ), "ดาราแห่งสหัสวรรษ" หรือเรียกสั้น ๆ ว่า "บิ๊ก บี" อิทธิพลของเขาในวงการภาพยนตร์อินเดียระหว่างทศวรรษ 1970–1980 ทำให้ฟร็องซัว ทรูว์โฟถึงกับบรรยายวงการภาพยนตร์อินเดียในเวลานั้นว่าเป็น "วงการของคนคนเดียว" (One-man industry) เขาได้รับรางวัลหลายรางวัล รวมทั้งรางวัลภาพยนตร์แห่งชาติ 6 รางวัลและรางวัลฟิล์มแฟร์อวอร์ด 16 รางวัล

อมิตาภเกิดที่เมืองอลาหาบาด (ปัจจุบันคือประยาคราช) และได้รับการศึกษาจากวิทยาลัยเชอร์วูด เมืองไนนีตาล รัฐอุตตราขัณฑ์ และวิทยาลัยกิโรรีมัล มหาวิทยาลัยเดลี อาชีพนักแสดงของเขาเริ่มต้นในปี ค.ศ. 1969 ในฐานะผู้บรรยายเสียงในภาพยนตร์ Bhuvan Shome ของมฤณาล เสน ตามด้วยผลงานภาพยนตร์ยุคแรก ๆ เช่น Anand และ Roti Kapada Aur Makaan การร่วมงานกับทีมเขียนบท ซาลิม–จาเวด ทำให้เขาสามารถถ่ายทอดความเป็น "หนุ่มเลือดร้อน" ในภาพยนตร์ฮินดีของพวกเขาในช่วงทศวรรษ 1970-1980 ได้ เริ่มต้นด้วย Zanjeer, Deewaar และ โชเล่ย์ รวมถึงภาพยนตร์ดังในยุคนั้นอย่าง Kabhi Kabhie, Hera Pheri, Amar Akbar Anthony, Don, Trishul, Muqaddar Ka Sikandar และ Dostana

หลังจากพักการแสดงไปในช่วงทศวรรษ 1990 เขาก็กลับมาแสดงอีกครั้งในปี ค.ศ. 2000 ด้วยเรื่อง อานุภาพแห่งรัก ตั้งแต่นั้นมาเขาได้แสดงในภาพยนตร์ที่ประสบความสำเร็จและได้รับการยกย่องหลายเรื่อง เช่น ฟ้ามิอาจกั้นรัก, Black, Kabhi Alvida Naa Kehna, Brahmāstra: Part One – Shiva และ Kalki 2898 AD เขายังได้รับรางวัลภาพยนตร์แห่งชาติสาขานักแสดงนำชายยอดเยี่ยมเป็นครั้งที่สี่จากภาพยนตร์เรื่อง Piku ทำให้เขาเป็นนักแสดงเพียงคนเดียวที่ทำได้ อภิตาภยังได้แสดงในภาพยนตร์ฮอลลีวูดเรื่อง เดอะ เกรท แกตสบี้ รักเธอสุดที่รัก (ค.ศ. 2013) ซึ่งเขารับบทเป็นตัวละครชาวยิวที่ไม่ได้เกี่ยวข้องกับอินเดีย

อมิตาภยังได้รับรางวัลมากมายตลอดอาชีพการงาน รวมถึงรางวัลภาพยนตร์แห่งชาติ (National Film Awards) สาขานักแสดงนำชายยอดเยี่ยมถึงสี่รางวัล และรางวัลมากมายจากเทศกาลภาพยนตร์นานาชาติและพิธีมอบรางวัลต่าง ๆ เขาได้รับรางวัลฟิล์มแฟร์อวอร์ดถึงสิบหกรางวัล และเป็นนักแสดงที่ได้รับการเสนอชื่อเข้าชิงมากที่สุดในสาขาการแสดงหลักของฟิล์มแฟร์ด้วยการเสนอชื่อเข้าชิง 34 รางวัลในสาขานักแสดงนำชายยอดเยี่ยม และเสนอชื่อเข้าชิงทั้งหมด 42 รางวัล รัฐบาลอินเดียได้มอบรางวัลปัทมะ ศรี ในปี ค.ศ. 1984, ปัทมะ ภูษัณในปี ค.ศ. 2001, ปัทมะ วิภูษัณ ในปี ค.ศ. 2015 และดาดาซาเหบ ผาลเก อวอร์ด ซึ่งเป็นรางวัลสูงสุดในวงการภาพยนตร์อินเดียในปี ค.ศ. 2018 สำหรับผลงานด้านศิลปกรรมของเขา รัฐบาลฝรั่งเศสได้มอบเครื่องอิสริยาภรณ์เลฌียงดอเนอร์ ซึ่งเป็นเกียรติยศสูงสุดสำหรับพลเรือนให้เขาในปี ค.ศ. 2007 สำหรับอาชีพที่โดดเด่นของเขาในโลกภาพยนตร์และอื่น ๆ

นอกจากการแสดงแล้ว อมิตาภยังทำงานเป็นนักร้องเบื้องหลัง ผู้อำนวยการสร้างภาพยนตร์ และพิธีกรรายการโทรทัศน์อีกด้วย เขาเคยเป็นพิธีกรรายการเกมโชว์ Kaun Banega Crorepati ซึ่งเป็นรายการเกมโชว์ของอินเดียที่ดัดแปลงมาจากฮูวอนส์ทูบีอะมิลเลียนแนร์? หลายซีซั่น เขายังเข้าสู่วงการการเมืองช่วงหนึ่งในช่วงทศวรรษ 1980 อมิตาภยังมีส่วนร่วมในงานด้านมนุษยธรรมหลายรายการ และเป็นพรีเซ็นเตอร์ให้กับแบรนด์สินค้าในอินเดีย นอกเหนือจากในอนุทวีปอินเดียแล้ว เขายังได้รับความนิยมจากชาวเอเชียใต้ที่อาศัยอยู่ในต่างประเทศเป็นจำนวนมาก รวมถึงประเทศอื่น ๆ ในตลาดต่าง ๆ เช่น แอฟริกา (แอฟริกาใต้ แอฟริกาตะวันออก และมอริเชียส) ตะวันออกกลาง (โดยเฉพาะอียิปต์ และ สหรัฐอาหรับเอมิเรตส์) สหราชอาณาจักร รัสเซีย เอเชียกลาง แคริบเบียน (กายอานา ซูรินาม และตรินิแดดและโตเบโก) โอเชียเนีย (ฟีจี ออสเตรเลีย และนิวซีแลนด์) แคนาดา และสหรัฐอเมริกา อมิตาภได้รับการโหวตให้เป็น "ดาราที่ยิ่งใหญ่ที่สุดบนเวทีละครหรือภาพยนตร์" ในการสำรวจผู้ใช้ออนไลน์เรื่อง Your Millennium ของ บีบีซี เมื่อปี ค.ศ. 1999 ในเดือนตุลาคม ค.ศ. 2003 ไทม์กล่าวว่าเขาคือเจ้าพ่อแห่งบอลลีวูดอย่างไร้ข้อโต้แย้ง

ในปี ค.ศ. 2024 แอมะซอนไพรม์วิดีโอได้เผยแพร่สารคดีชุดสามตอนเกี่ยวกับคู่หูนักเขียนบทภาพยนตร์ซาลิม–จาเวด ในชื่อ Angry Young Men สารคดีชุดนี้สำรวจความร่วมมือในการสร้างสรรค์ผลงาน อิทธิพลที่มีต่อวิวัฒนาการของวงการภาพยนตร์อินเดีย และบทบาทของ อมิตาภในการถ่ายทอดความเป็น "หนุ่มเลือดร้อน" ในภาพยนตร์ของพวกเขา

## อ้างอิง